# Damaris Egurrola

Damaris Berta Egurrola Wienke (Orlando, Ameriketako Estatu Batuak, 1999ko abuztuaren 26a) futbolari profesionala da. Erdilari jokatzen du. Jaiotzez estatubatuarra, Gautegiz Arteagan (Bizkaia) bizi izan da urte askoan, eta euskalduna da. Bere ibilbide profesionalaren hasieran, sei urtez, Espainiako Emakumezkoen Futbol Ligako lehen mailan aritzen den Athletic taldean jokatu zuen. Gaur egun, munduko talderik onenetakoan ari da, Lyongo Olympiqueko jokalaria baita.

## Bizitza

1999an jaio zen Orlando hirian, eta 2005ean Euskal Herrira etorri zen, gurasoekin eta bi anai-arrebekin. Berton Gautegiz Arteagako Montorre herri ikastetxean ikasi zuen, 6. mailara arte; ondoren, Derrigorrezko Bigarren Hezkuntza egitera Barrutialde Institutura pasatu zen eta Batxillergoko ikasketak egiteko Gernikako Institutura joan zen. Euskal Herriko Unibertsitean ere aritu da fisioterapia ikasten.
Txikitatik kirola gustatu izan zaio. Futbolean ez ezik, esku huskako pilotan eta palan ere ibili izan da, eta surfean aritzea ere gustatzen zaio. Gainera, lagunekin arraun surfean aritzen da sarritan.
2017an UEFAren 19 Urtez Azpiko Emakumeentzako Europako Txapelketa jokatu zuen Espainiako Futbol Selekzio Nazionalarekin eta finala irabazi zuen. 2018an Emakumezkoen Munduko Txapelketan bigarren geratu zen Espainiako Selekzioarekin.
2020ko udan, Ingalaterrarako bidea hartu du, Athletic-en sei urteko ibilbidea amaituta. Everton taldearen kamisetarekin jokatuko du. Hala eta guztiz ere, oso urte zaila bizi izan du, hasiera batean ez baitzuen aukerarik izan nahi zuen taldera joateko. Konpentsazio zerrendak izeneko aferak asko korapilatu zuen haren egoera. Ulertu zuen erabakiak guztien gustukoa ez izatea, baina errespetua eskatu zuen.
Urte erdi eskas egin du Evertonen. Olympique Lyonek haren etete klausula ordainduko du (100.000), eta aurki joango da Frantziara. Europako talderik onenean ariko da, Lyonek zazpi aldiz irabazi baitu Txapeldunen Liga, azken bostak jarraian. Bertan, haren lekua egin nahi du, eta izarrez betetako taldea izan arren, tokia egin nahi du hamaikakoan.
Lyonen, 2024ra arteko kontratua dauka.
Aurretik Espainiarekin lagunarteko partida batean aritu bazen ere, 2021ekko azaroan, jakinarazi du uko egin diola Espainiako selekzioarekin jokatzeari. Amerikako Estatu Batuetako zein Herbehereetako selekzioekin jokatzeko aukera du.

## Estatistikak

| Taldea | Maila | Denboraldia | Liga | Liga | Kopa | Kopa | UEFA | UEFA | Denera | Denera |
| Taldea | Maila | Denboraldia | JP | G | JP | G | JP | G | JP | G |
| Athletic B | 2. | 2014/15 | 13 | 3 | 6 | 1 | - | - | 19 | 4 |
| Athletic B | 2. | 2015/16 | 18 | 6 | 2 | 0 | - | - | 20 | 6 |
| Athletic | 1. | 2015/16 | 6 | 0 | 1 | 0 | - | - | 7 | 0 |
| Athletic B | 2. | 2016/17 | 1 | 0 | 0 | 0 | - | - | 1 | 0 |
| Athletic | 1. | 2016/17 | 24 | 1 | 1 | 0 | 0 | 0 | 25 | 1 |
| Athletic | 1. | 2017/18 | 27 | 0 | 3 | 1 | - | - | 30 | 1 |

## Erreferentziak

* ↑ Gascon, Ainara Arratibel. ««Aurreko sasoikoa baino derbi parekatuagoa espero dut»» Berria (Noiz kontsultatua: 2021-03-09).
* ↑ Berria. «Everton utzi, eta Lyonen arituko da Damaris Egurrola» Berria (Noiz kontsultatua: 2021-03-09).
* ↑ SL, TAI GABE DIGITALA. (2020-12-30). ««Evertonek behar nituen konfiantza eta babesa eman dizkit»» naiz: (Noiz kontsultatua: 2020-12-30).
* ↑ Manterola, Aitor. «Damaris Egurrola badoa Athleticetik» Berria (Noiz kontsultatua: 2020-12-30).
* ↑ «Damaris Egurrola: Zein taldera joan datozen egunetan erabakiko dut» EITB Euskal Irrati Telebista 2020-07-24 (Noiz kontsultatua: 2021-09-28).
* ↑ «Damaris Egurrola: 'Eskatzen diren kantitateak koherenteak izan behar dute'» EITB Euskal Irrati Telebista 2020-07-02 (Noiz kontsultatua: 2021-09-28).
* ↑ (Italieraz) Pozzoli, Martina. (2021-01-16). «Damaris Egurrola vicina all’Olympique Lyonnais» L Football (Noiz kontsultatua: 2021-01-17).
* ↑ Berria. «Damaris Egurrolak Everton utziko du, Lyonen jokatzeko» Berria (Noiz kontsultatua: 2021-03-09).
* ↑ Gascon, Ainara Arratibel. ««Lasaitasuna nahi dut orain, eta futbolaz disfrutatu»» Berria (Noiz kontsultatua: 2021-03-09).
* ↑ «Damaris Egurrola, abiada bizian haziz» EITB Euskal Irrati Telebista 2021-05-30 (Noiz kontsultatua: 2021-09-28).
* ↑ (Gaztelaniaz) «Damaris Egurrola: "El Lyon es un tren que pasa sólo una vez en la vida"» MARCA 2021-01-29 (Noiz kontsultatua: 2021-09-28).
* ↑ «Damaris Egurrolak uko egin dio Espainiako selekzioarekin jokatzeari» EITB Euskal Irrati Telebista 2021-11-16 (Noiz kontsultatua: 2021-11-16).

## Kanpo estekak

* https://web.archive.org/web/20210201072317/https://www.ol.fr/fr-fr/contenus/joueurs/d/damaris-egurrola?tab=0
* Elkarrizketa: Bi hilabete barru esango dut AEBekin edo Herbehereekin lehiatuko naizen Berria, 2022.01.30
* Datuak: Q37180819